กองอสังหาฯUOB8TFปันผล6.54%
กองทุนอสังหาริมทรัพย์ยูโอบี ฟรีโฮลด์ ทองหล่อ เตรียมปันผล 0.1650 บาท สูง 6.54% ต่อปี
28 ก.พ. 2556

กองทุนอสังหาริมทรัพย์ยูโอบี ฟรีโฮลด์ ทองหล่อ เตรียมปันผล 0.1650 บาท สูง 6.54% ต่อปี
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า บริษัทเตรียมจ่ายเงินปันผลครั้งที่ 3 ของกองทุนรวมอสังหาริมทรัพย์ ยูโอบี ฟรีโฮลด์ เอท ทองหล่อ (UOB8TF) จำนวน 39.10 ล้านบาท ในวันที่ 15 มี.ค. 2556 จากผลการดำเนินงานตั้งแต่วันที่ 1 ต.ค.–31 ธ.ค. 2555 คิดเป็นอัตราหน่วยลงทุนละ 0.1650 บาท หรือประมาณ 6.54% ต่อปี โดยกำหนดวันปิดสมุดทะเบียนพักการโอนหน่วยลงทุนเพื่อกำหนดสิทธิในการรับเงินปันผลในวันที่ 27 ก.พ. 2556
ทั้งนี้ บริษัทได้เข้าบริหารสินทรัพย์ของโครงการ เอท ทองหล่อ เรสซิเดนท์เซส ตั้งแต่เดือน ก.พ. 2555 ทั้งในพื้นที่ส่วนที่เป็นร้านค้า และเซอร์วิสอพาร์ตเมนต์ ได้มีการพัฒนาและปรับปรุงพื้นที่ด้านหน้าโครงการ ส่งผลให้มีพื้นที่ใช้สอยเพิ่มมากขึ้น สามารถเปิดให้เช่าเพื่อทำกิจกรรมต่างๆ เช่น การเปิดตัวรถยนต์ซูเปอร์คาร์ระดับไฮเอนด์ ซึ่งส่งผลดีให้ร้านค้าปลีกภายในโครงการ นอกจากจะดึงดูดความสนใจของลูกค้าที่เข้ามาจับจ่ายใช้สอยแล้ว ยังมีร้านค้าปลีกรายใหม่มาเปิดให้บริการ ซึ่งเป็นการอำนวยความสะดวกกับกลุ่มลูกค้าในส่วนของเซอร์วิสอพาร์ตเมนต์อีกด้วย 
ปัจจุบันโครงการมีรายได้จากค่าเช่า จากอัตราการเช่าพื้นที่มากกว่า 90% ของทั้งในส่วนร้านค้าปลีกและเซอร์วิสอพาร์ตเมนต์ ทั้งยังเป็นรายได้ที่มีความสม่ำเสมอ ทำให้กองทุนสามารถจ่ายเงินปันผลให้กับนักลงทุนได้อย่างต่อเนื่อง
นายวนา กล่าวว่า การลงทุนในอสังหาริมทรัพย์ยังคงได้รับความสนใจจากนักลงทุน เพื่อกระจายพอร์ตการลงทุนและถือว่าเป็นการลงทุนที่สามารถสร้างรายได้ที่สม่ำเสมอได้ในระยะยาว ในขณะที่แนวโน้มราคาที่ดินและค่าก่อสร้างมีการปรับตัวเพิ่มขึ้นทุกปี ซึ่งจะส่งผลดีต่อการลงทุนในอสังหาริมทรัพย์ โดยบริษัทยังหาโอกาสการลงทุนในอสังหาริมทรัพย์แบบมีกรรมสิทธิ์ที่สามารถสร้างรายได้อย่างสม่ำเสมอ ขณะเดียวกันจะต้องอยู่ในทำเลที่ดีและมีโอกาสสร้างกำไรจากมูลค่าที่จะเพิ่มขึ้นในอนาคตอีกด้วย ทั้งนี้เพื่อสร้างทางเลือกและโอกาสในการลงทุนให้กับนักลงทุน